Koša ke sebetša se bohlokwa setšhabeng sa Basotho ba lebowa. Koša e dira gore molaetša o fihle mo o swanetšego ge go bapetšwa le polelo fela. Molaetša o kwagala kudu ka koša ge go bapetšwa le polelo fela. Koša e opelwa bjalweng, menyanyeng, dikomeng, megobong, mephasong, dintweng, madišong, bjalo bjalo.
Ge ba bona leru leo, ba opela košana ba bile ba le šupa ka menwana ba re 'lerwana le nna kaleja ka lefetša, le lle kgongwana ya malome nna ka le ja nka le fetša'. Ka tumelo ya bona ge leru leo le phatlala, go ra gore le tla be le phatlaladitšwe ke košana yeo ba bego ba e opela.
Basetsana le bona ba na le tša bona tša ge ba le kgonyeng, ge ba e ya go ga meetse goba ge ba ile go nyaka dikenywa šokeng. Basadi ba na le dikoša tša bona go swana le 'mmangwane nkapeele mphago ke a tloga bophuthi še bale baa ntšhiya ba ya nkallane.
Go na le dikoša tša bašemane ge ba dišitše. Gona le košana tša go swana le ge gona le leru le leso ka nako ya ge badiši ba swanetše ba goroše dikgomo šakeng. Koša tša banna ke 'mantshegele mosela' konyana thepa sa nku se a ntshwanela goba ga se ntshwanele'. Banna le bona ba na le dikošana tša go swana le megobo.